کفیل احمد علوی

کفیل احمد علوی (1937ء – 12 مارچ 2017ء) ایک بھارتی اسلامی عالم، صحافی، مصنف اور شاعر تھے۔ وہ دار العلوم دیوبند سے وابستہ رہے اور وہاں مختلف تدریسی، تصنیفی اور اداری ذمہ داریاں انجام دیں۔ وہ پندرہ روزہ آئینہ دار العلوم کے طویل عرصے تک مدیر رہے اور شیخ الہند اکیڈمی کے ناظم کی حیثیت سے علمی و تحقیقی سرگرمیوں میں نمایاں کردار ادا کیا۔

 ابتدائی و تعلیمی زندگی 
کفیل احمد علوی 1937ء میں پیدا ہوئے۔ ان کا آبائی تعلق کیرانہ، ضلع مظفر نگر سے تھا، تاہم ان کے والد جلیل احمد کیرانوی، دار العلوم دیوبند میں استاذ حدیث تھے، جس کے سبب ان کا خاندان دیوبند میں سکونت پزیر ہو گیا۔

انھوں نے اپنی ابتدائی اور اعلیٰ دینی تعلیم دار العلوم دیوبند میں حاصل کی۔ 1955ء میں حدیث کی تکمیل کی اور حسین احمد مدنی سے بخاری شریف کا درس لیا۔ اپنی علمی پیاس بجھانے کے لیے مزید ایک سال حسین احمد مدنی کے درس میں شرکت کی اور ان کی تقریر بخاری کو نوٹ کرنا شروع کیا۔ کتاب الوحی کی مکمل تقریر تحریری شکل میں مرتب کی، جو بعد میں تقریر بخاری کے نام سے شائع ہوئی۔

وہ ایک غزل گو شاعر بھی تھے اور شاعری میں وہ عامر عثمانی سے رشتۂ تلمذ رکھتے تھے۔

 عملی زندگی 
فراغت کے بعد 1957ء میں دار العلوم دیوبند میں تدریس کا آغاز کیا اور تقریباً ساٹھ سال تک تدریسی، تصنیفی اور اداری خدمات انجام دیتے رہے۔ وہ ایک عرصے تک شعبہ دینیات و فارسی کے مدرس اور ناظم رہے۔

1985ء کے وسط میں دار العلوم دیوبند نے ایک پندرہ روزہ رسالہ جاری کیا، جو ابتدا میں پیام دار العلوم کے نام سے نکلا، بعد میں آئینہ دار العلوم کے نام سے مستقل شائع ہونے لگا۔ کفیل احمد علوی کو اس کی ادارت کی ذمہ داری دی گئی، جو انھوں نے 2009ء تک نبھائی۔ اس دوران انھوں نے سیاسی، علمی، مذہبی، سماجی اور فکری موضوعات پر پانچ سو سے زیادہ مقالات تحریر کیے۔

1995ء میں کفیل احمد علوی کو شیخ الہند اکیڈمی کا ناظم مقرر کیا گیا۔ نیز اسی سال ایک شعبہ قائم کیا گیا، جس کا مقصد طلبہ کو مضمون نگاری اور انشا پردازی میں تربیت دینا تھا۔ اس پلیٹ فارم کے ذریعے کئی ایسے فضلا تیار ہوئے جو بعد میں صحافت اور تصنیف و تالیف کے میدان میں نمایاں ہوئے۔

انھوں نے کچھ عرصہ روزنامہ راشٹریہ سہارا میں بھی کالم نگاری کی، جہاں ان کے تجزیے اور مضامین کافی سراہے گئے۔

 قلمی زندگی 
کفیل احمد علوی ایک سنجیدہ قلم کار اور قادر الکلام شاعر تھے۔ ان کی تحریریں ماہنامہ دار العلوم، تجلی اور چراغ حرم میں شائع ہوتی رہیں۔ ان کے تحریری اسلوب میں گہرائی، متانت، سلاست اور فکری بصیرت نمایاں تھی۔ انھوں نے کئی عربی کتب کے اردو تراجم بھی کیے۔

ان کی تصانیف میں درج ذیل کتب شامل ہیں:
 تقریر بخاری (حسین احمد مدنی کے درس بخاری کی تدوین)
 اسلام مدینہ سے مدائن تک (تاریخی مضامین کا مجموعہ)
 اعجاز نبوی (نبی کریم ﷺ کے معجزات پر ایک تحقیقی کتاب)
 راہ حق کے مسافر (صحابہ کرام کی حیات و خدمات پر مبنی)
 شوق منزل (شعری مجموعہ)

 وفات 
کفیل احمد علوی کا انتقال طویل علالت کے بعد 12 مارچ 2017ء کو ہوا۔ دار العلوم دیوبند میں ان کی مغفرت اور ایصال ثواب کے لیے دعائیہ نشست منعقد کی گئی، جس میں اساتذہ اور طلبہ نے شرکت کی۔

 حوالہ جات 
 مآخذ 

 زمرہ جات 

زمرہ:1937ء کی پیدائشیں
زمرہ:2017ء کی وفیات
زمرہ:دار العلوم دیوبند کی شخصیات
زمرہ:دار العلوم دیوبند کا تدریسی عملہ
زمرہ:بھارت کے سنی علما
زمرہ:بھارتی مرد صحافی
زمرہ:بھارتی اردو شعرا
زمرہ:دیوبندی شخصیات